35-GODIŠNJI Jerko Malvasija iz Splita napadnut je žiletom tijekom tuširanja u zatvoru.

Kako doznaje Slobodna Dalmacija, izrezao ga je jedan član zločinačke organizacije Željka Rajića koji mu je već slao prijetnje zbog djevojke jer je nakon veze s njim izabrala Malvasiju.

Podsjetimo, Malvasija je krajem veljače priveden zbog reketarenja oca Ivana Giljanovića, nedavno osuđenog zbog pokušaja ubojstva Marka Bekavca, koji je već robijao jer je kao maloljetnik ubio mladića na Bačvicama.

Utvrđena je sumnja da je u više navrata telefonskim putem prijetio 63-godišnjaku tražeći od njega novac zbog navodnog duga člana njegove obitelji, objavila je danas splitska policija.

Našli mu drogu i ukradeni Golf

Tijekom kriminalističkog istraživanja obavljena je pretraga stana i drugih prostorija koje koristi 35-godišnji Malvasija te je pronađeno i oduzeto 7,7 grama marihuane.

Nadalje, sumnjiči se i za kazneno djelo krađe osobnog vozila Golf 19. veljače u Splitu koje je uočeno i zaustavljeno u prometu na području Splita.

Tekst se nastavlja ispod oglasa

Uz kaznenu prijavu zbog sumnje u počinjenje navedenih kaznenih djela, predan je policijskom pritvorskom nadzorniku te je zbog zlouporabe droge podnesen optužni prijedlog nadležnom Prekršajnom sudu.

Zavadlav ga je tražio

Malvasija je navodno trebao biti jedna od meta Filipa Zavadlava, koji je 11. siječnja rafalima iz automatske puške pobio trojicu u Varošu. Kamera je snimila Zavadlava kako ulazi u slijepu ulicu u kojoj Malvasija živi. Malvasiju nije pronašao kod kuće.

Podsjetimo, Ivan Giljanović (na slici dolje) je nepravomoćno osuđen na pet godina zatvora za pokušaj ubojstva Marka Bekavca u kafiću Clo na splitskom Kmanu 1. svibnja prošle godine. Poslije toga je nestao i predao se tek nakon što je pohvatana skupina Željka Rajića u travnju prošle godine.